Diari Oficial de la Generalitat Valenciana


Sumari del DOGV 6627, del 10-10-2011 (2011/10451)

RESOLUCIÓ de 24 de març de 2011, de la Direcció Territorial de Castelló, per la qual es modifica d'ofici l'autorització ambiental integrada atorgada a l'empresa Traimed 21, SL, amb número 550/AAI/CV, per a una planta de valorització i reciclatge de RCD, al terme municipal de Benicarló.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6627

Data del DOGV
:   10-10-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/10083


Data del document
:   24-03-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

 Descriptors 

:   * empresa privada

RESOLUCIÓ de 24 de març de 2011, de la Direcció Territorial de Castelló, per la qual es modifica d'ofici l'autorització ambiental integrada atorgada a l'empresa Traimed 21, SL, amb número 550/AAI/CV, per a una planta de valorització i reciclatge de RCD, al terme municipal de Benicarló. [2011/10378]  
Vist l'expedient de referència incoat a instàncies de la mercantil Traimed 21, SL, amb CIF R51115377 i domicili social al carrer Prolongació del Pare Llansol, s/n, de Mislata (València), s'emet aquesta resolució de conformitat amb els següents,  
  
Antecedents de fet  
Primer. Amb data 7 de març de 2011 es va rebre en el Registre de la Direcció Territorial de Castelló de la Conselleria de Medi Ambient, Aigua, Urbanisme i Habitatge una sol·licitud de Ángel Moragón Saiz, en representació de l'empresa Traimed 21, SL, en la qual es comunica que l'empresa pretén fer una ampliació de les seues instal·lacions, autoritzades en l'autorització ambiental integrada 550/AAI/CV, i construir una planta de transferència provisional per a la gestió de residus urbans generats als municipis pertanyents al Pla zonal de residus de la zona 1, fins que entre en funcionament la planta de Cervera del Maestre.  
  
Segon. Vista la documentació aportada, es comunica que la modificació que es pretén dur a terme es considera no substancial. No obstant això, la modificació proposada implica una sèrie de canvis en l'autorització ambiental integrada concedida, la qual cosa comporta la necessitat de tramitar una modificació d'ofici de l'autorització esmentada i, consegüentment, demanar un informe de l'ajuntament corresponent, i també de qualsevol altre òrgan que es considere convenient.  
Tercer. Les modificacions exposades anteriorment impliquen una sèrie de canvis en l'autorització ambiental integrada concedida, que comporten la necessitat de tramitar-ne una modificació d'ofici.  
  
Quart. La petició efectuada per l'empresa es va remetre amb data 16 de març de 2011 al Servei de Residus Urbans de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, i es va rebre resposta, en data 23 de març de 2011, en la qual s'emet un informe favorable sobre la modificació proposada de l'autorització ambiental integrada núm. 550/AAI/CV per a la construcció de l'estació de transferència de residus urbans proposada, subjecta a les condicions de funcionament de l'activitat descrites en el punt primer de la part dispositiva d'aquesta resolució.  
Cinqué. En data 16 de març de 2011 es va remetre a l'Ajuntament de Benicarló la documentació presentada, i en data 23 de març de 2011 es va rebre resposta en la qual s'emet un informe favorable sobre la sol·licitud de modificació no substancial per a l'ampliació de les instal·lacions de la planta de reciclatge i valorització de RCD, a Benicarló, mitjançant la incorporació associada d'una planta de transferència de residus urbans no perillosos, subjecta a les condicions de funcionament de l'activitat descrites en el punt primer de la part dispositiva d'aquesta resolució.  
Sisé. Amb data 23 de març de 2011 es va remetre el tràmit d'audiència a l'interessat, sense que s'hi presentaren al·legacions.  
Als fets anteriors són aplicables els següents  
  
Fonaments de dret  
Primer. D'acord amb l'article 66 del Decret 127/2006, de 15 de setembre, que desplega la Llei 2/2006, de 5 de maig, de prevenció de la contaminació i qualitat ambiental, quan l'administració competent reba una comunicació sobre la intenció de dur a terme una modificació no substancial que puga comportar un increment de les emissions o dels abocaments, i per tant l'incompliment dels valors límit d'emissió que estableix l'instrument d'intervenció ambiental, ha d'iniciar un procediment de modificació d'ofici en els termes que estableix aquest títol.  
Segon. D'acord amb el que disposa l'article 59.c de la LPCQA, l'autorització ambiental integrada pot ser modificada d'ofici, sense dret a indemnització, amb audiència prèvia a l'interessat, quan la seguretat en el funcionament del procés, de l'activitat o de la instal·lació faça necessari l'ús d'altres tècniques.  
  
Tercer. L'expedient s'ha tramitat segons el que preveu l'article 65 del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de prevenció de la contaminació i qualitat ambiental.  
Quart. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 192/2010, de 26 de novembre, del Consell, de modificació del Decret 198/2009, de 6 de novembre, pel qual s'estableix l'estructura orgànica bàsica de la Presidència i de les conselleries de la Generalitat, que deroga el Decret 92/2007, de 6 de juliol.  
  
D'altra banda, de conformitat amb el que disposen l'article 24.1 de la Llei 2/2006, de 5 de maig, i l'article 23 del Decret 139/2009, de 18 de setembre, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció Territorial de Castelló de la Conselleria de Medi Ambient, Aigua, Urbanisme i Habitatge la competència per a la tramitació i la resolució del procediment d'autorització ambiental integrada d'aquesta instal·lació, perquè s'hi duen a terme activitats que estan incloses en l'annex II de la Llei 2/2006 i perquè la Direcció Territorial de la Conselleria és competent en matèria de medi ambient en l'àmbit territorial de la qual s'ubica l'activitat.  
En vista d'aquests antecedents, a proposta del cap de la Secció de Qualitat Ambiental, amb el vistiplau del cap del Servei Territorial de Medi Ambient, fent ús de les atribucions que tinc assignades, resolc:  
  
Primer  
Modificar la Resolució de 28 de febrer de 2011, per la qual s'atorga l'autorització ambiental integrada a la mercantil Traimed 21, SL, per a la instal·lació d'una planta de valorització i reciclatge de RCD, inscrita en el Registre General d'Instal·lacions AAI de la Comunitat Valenciana amb el número 550/AAI/CV.   
La modificació no substancial comunicada consisteix a construir una planta de transferència provisional per a la gestió de residus urbans generats als municipis pertanyents al Pla zonal de residus de la zona 1, fins que entre en funcionament la planta de Cervera del Maestre.  
  
S'autoritza l'empresa Traimed 21, SL, per a l'admissió dels residus següents:  
20 03 01 Mescles de residus municipals.  
Amb les següents condicions de funcionament de l'activitat:  
- L'empresa està obligada a portar un registre documental amb les quantitats i les característiques dels residus gestionats, amb indicació de l'origen, la codificació LER d'acord amb la Llista europea de residus (Ordre MAM/304/2002, de 8 de febrer, i correcció de 12 de març), la data d'entrega a les instal·lacions, la data de cessió i l'empresa a què s'entreguen. Aquesta documentació ha d'estar a la disposició de les administracions públiques competents que ho requerisquen.  
  
- Atés que la sol·licitud s'emmarca dins de la solució transitòria del Projecte de gestió de RU del Pla zonal de la zona I, l'empresa ha de comunicar el cessament de les operacions d'emmagatzematge temporal de residus urbans a la Direcció General per al Canvi Climàtic.   
  
- La instal·lació objecte d'informe queda subjecta al que estableixen la Llei 7/2002, de 3 de desembre, de la Generalitat, de protecció contra la contaminació acústica, i l'Ordenança municipal de protecció contra la contaminació acústica, i per tant no ha de superar els nivells d'immissió acústica permesos.  
- Ha d'adoptar les mesures necessàries de gestió i explotació per a evitar l'establiment d'aplecs a la planta de transferència de residus urbans, excepte en situacions imprevistes degudament justificades.  
  
- Ha d'adoptar les mesures necessàries de gestió i explotació per a evitar la presència d'envols i arrossegaments de residus urbans fora de l'àmbit de les instal·lacions autoritzades.  
- Els lixiviats que es generen i s'arrepleguen a la bassa prevista han de ser retirats per un gestor autoritzat i, a més, s'han de buidar periòdicament de manera suficient per a evitar vessaments.  
  
Segon  
Contra aquesta resolució, que no posa fi a la via administrativa, es pot interposar un recurs d'alçada davant el director general per al Canvi Climàtic de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
  
Castelló de la Plana, 24 de març de 2011.- El director territorial: Jorge Traver de Juan.